  Виталий Пронин Колониын мынэ урок.Бышкись ез сьӧрын визьнодан Ижысь нылпиослэн колонизы 550 сюрс манет грант утӥз. Та коньдонлы чакламын бышкись ез сьӧрысь пияшъёслэсь лулсэръёссэс буйгатонъя сэрег усьтонлы. Пыжиськисьёс, вуриськисьёс, руль бергатӥсьёс Колониялэн валтӥсь ужпумез, татчы шедем нылпиосты шонер сюрес вылэ султытон. Та дыре бышкись ез сьӧрын пуке 75 пияш. Тросэз школае тыро-пыдо ветлымтэ, татын шор ёзо школаез йылпумъя та дыре 50 мурт. Биология, физика, информатикая, географияя но мукет нимаз кабинетъёс. Куд-огаз та вакытэ ӵапак урокъёс мыно вылэм. 9-тӥ класслэн ӟуч кылъя урокез. Дышетӥсь предложениослэн куспазы союзъёсын герӟаськемзы сярысь валэктэ. Пияшъёс йырзэс ӝуткатэк тетрадязы гожъяло, юанъёслы валэкто. - Дышетскон программамы огшоры шор ёзо школаосын кадь ик. Пытсэт сьӧры шедемъёслэн тодон-валанзы ляб ке но, куд-огез ЕГЭ сётыны но мылкыд каро. Вераны луоз, вань ӟеч балъёс басьтӥсьёс но. Дышетон пайдаё луэ соин но: егитъёс урокъёслэсь пеганы уг быгато, - шуэ школалэн кивалтӥсез Вячеслав Сысоев. Колониын ик егитъёс профессия басьто. Тужгес мыло-кыдо лэсьтӥськисьлы дышетско, собере сварщиклы, поварлы, вуриськисьлы. Тодон-валан басьтэмзы бере колониын ик уж шедьто, уждун но пичияк басьто. Кылсярысь, пӧраськисьёс столовойын нянь пыжо, вуриськисьёс ӵош пукись эшъёссылы ик ӵушконъёс дасяло. 4-тӥ арзэ пияшъёсты машина нуллыны праволы дышето. Но сыӵе луонлык сёто, кин ассэ умой паласен возьматӥз гинэ. Угось руль сьӧрын городэтӥ ворттылоно луэ. Пиналлэсь мылкыдзэ валан Колоние сюрем пияшъёс пӧлын тросгес - лушкаськисьёс. Умой улэмысьтызы татчы ӧз шеде, вылды. Тросэз соос секыт югдуре шедем семьяосын будо. Аракы, кыскон, йырез усыкмытӥсь суретъёс пӧлы выён, йыр вандӥсьёсын эшъяськон сьӧд уж лэсьтонэн берыктӥськизы пияшъёслы. Но, кызьы оскыто колониын ужасьёс, ваньзэ егитъёсты вольыт сюрес вылэ уз султэ. Но 1-ез-2-лэсь ке но умой адями пӧрмиз ке, со вормон луоз ни. Соин колониын пияшъёсты визьманы юрттӥсь ужрадъёс быдэсъясько. Колониялэн кивалтӥсез Юрий Безмельницын вера: - Кӧня ке ар талэсь азьло Экзюперилэсь «Маленький принц» произведенизэ сцена вылын шудӥм асьме ик егитъёсын. Та уженымы Москвае но вуылӥм, «Амнистия души» фестивальын вормим. Одӥг пияшмылы сокем кельшиз актёр луыны, али, эрике потыса, Ижысь калык театре ветлэ. Та дыре повар луыса но театральной училищее пырыны дасяське. Таӵе учыръёс понна ик мылкыдмы бурдъяське мукетъёсызлы но югыт дуннее сюрес усьтыны. Ӝоген колониын ужаны кутскон лулсэръёсты буйгатонъя проект улсын арт-терапияя комната. Колониысь психолог Ольга Владимирова верамъя, пияшъёслэсь сьӧд уж пала кыстӥськон мылкыдзэс воштыны тыршо пӧртэм туала амалъёсты кутыса. Колониен валче кӧня ке ар пала огкылысь ужало калыклы юрттэт сётонъя «Берег» элькун центрысь специалистъёс но. - Татын пукись пияшъёслэн сыӵе вакытсы, куке соос уг валало мар дауртэмзэс. Соослэн пушказы пӧртэм кужымъёс нюръясько, кызьы соосты серметаны егитъёс уг тодо, эшшо ке матысь адямиоссылэсь таӵе секыт вакытазы юрттэтсэс уг шӧдо на. Ваньмыз таос пияшъёсты сьӧд ужен герӟало, но пытсэт сьӧры вутто. Татын ми соосын нимысьтыз ужаськом, пушказы ватӥськем ӟечсэ шараяны выриськом. Пайдаен берыктӥське лулсэръёсты буйгатӥсь амалъёсын ужан. Психологъёс егитъёсын валче выжыкыл кылзо, мунё лэсьто, суредасько. Пияшъёслэн киужен вырыкузы мылкыдзы ӝутӥське, ки улысьтызы мар ке но чеберез, паймымонэз потэ. Та соослэсь улон шоры учконзэс воштыны юрттэ, - пусъе Ольга Владимирова. Киужъёсын выронъя урокъёсы Максим толэзь мында ветлэ ни. Таяз учыре мунё лякылӥз, лэсьты ачид астэ, нимаськиз ужрадзы: - Мон асме пыд йылам йыг-йыг сылӥсько шуыса, адӟисько ни. Таин мон вераны тыршисько, валатскемме, мар та дуннеын мон понна дуноез. Со семья: анае, песянае, сузэре, соос возьмало монэ дорын. Азьвыл семьялэсь дунъетсэ уг валаськы вал, - мылкыдзэ усьтӥз Максим. Зэм, лулсэръёсты буйгатӥсь амалъёс колониын кемалась кутӥсько ини. Но соос нимысьтыз чаклам урокъёсы гинэ быдэсъясько. Пияшъёс мыл потэмзыя, котькыӵе дыре мед быгатозы, пе, кельшымон удысэ выйыны: я суредаськонэ, я лякылӥськонэ. Со понна чакламын нимысьтыз сэрег усьтыны. Та малпанэз зэматонлы грант утӥзы. Та дыре колониысь специалистъёссэс лулсэръёсты буйгатӥсь амалъёсъя тодон-валанзэс будэто. Комната ужаны кутскоз апрель толэзьысен. Туспкутӥз но гожтӥз Ангелина Снигирёва Теги: Егитъёс кылкутон  